Radiografia haosului de la maternitatea timișoreană în care 10 bebeluși au fost infectați cu coronavirus. Medici cu echipamente de zugravi, asistente fără măști, avertismente ignorate de șefii PNL din spital, primărie și prefectură

Zece bebeluși au fost testați pozitiv luni pentru coronavirus la Maternitatea Odobescu, care e în subordinea Spitalului Municipal din Timișoara. Spitalul e condus de directoarea Olimpia Oprea (PNL, fostă candidată la Consilul local pe listele de partid) și subordonat primăriei conduse de liberalul Nicolae Robu.

De notat că mamele bebelușilor sunt negative la testele de coronavirus, ceea ce înseamnă că nou-născuții s-au infectat în maternitate, în urma contactului cu personalul medical. De altfel, testele au demonstrat că în maternitate sunt infectate 13 cadre medicale, plus 11 lăuze și o gravidă.

Atât Spitalul Municipal, cât și maternitatea se confruntă de la începutul epidemiei de coronavirus cu o lipsă cronică de echipamente de protecție. Lipsa măștilor și a combinezoanelor a fost făcută publică atât de medici, cât și de asistente.

Astfel, în 28 martie, mai mulți medici din Spitalul Municipal transmiteau o scrisoare deschisă în care avertiza că ”intră în război cu mâinile goale” și avertizau asupra lipsei echipamentelor, în ciuda cererilor către conducerea spitalului.

Detaliile date de medicii de la Terapie Intensivă la acel moment erau grăitoare: au făcut colectă de bani în secție, și-au cumpărat singuri cobinezoane de zugravi, măști, cizme, bonete, pentru că nu au primit de la conducerea spitalului.

”Acum aproximativ 2 saptamani, cand OMS a declarat “pandemie” , noi cei din echipa ATI am inceput sa ne pregatim, atat cat am putut. Am strans bani de la tot colectivul de medici ATI I, am cumparat combinezoane impermeabile de unica folosinta(concepute pentru zugravi), cizme, bonete, mii de sorturi impermeabile, viziere, masti de protectie impotriva toxicelor. Unii am primit si donatii din partea prietenilor/familiei. Din pacate, nu am reusit sa achizitionam masti cu protectie pentru procedurile aerosolizante ale pacientilor suspecti/ confirmati COVID… Spitalul ne-a oferit 13 echipamente complete de protectie, la data de 13 martie (acum 15 zile). Am facut repetate referate catre echipa de management a spitalului, iar raspunsul lor a fost de fiecare data acelasi : “trebuie sa ramanem rationali, noi nu tratam pacienti covid”, fiind asigurati ca exista o hotarare la nivel local si cazurile de terapie intensiva vor fi preluate initial de Victor Babes Timisoara, apoi de SCJUT in clinica de Ortopedie, cladire ce va fi folosita exclusiv pentru pacienti suspecti/confirmati COVID. De asemenea, s-a stabilit ca noi vom prelua doar cazuri chirurgicale COVID in circuitul separat, ATI Oncologie (la parterul spitalului municipal)”, se arăta în scrisoare citată de Opinia Timișoarei.

Managerul spitalului, Olimpia Oprea, a reacționat imediat și a respins ”panica” medicilor, asigurând că există suficiente echipamente de protecție. „Sunt echipamente asigurate. Dimineață, la ora 09.00, am vorbit cu domnul locotenent Mihoc (n.r. șeful ISU Timiș) care ne-a mai trimis 30 de combinezoane și măști. Aseară le-am dus 40 de viziere, din care zece au rămas în UPU, 30 le-au luat la Terapie Intensivă fără să se gândească că au nevoie și alții. Eu sunt foarte supărată pentru modul în care au procedat. Nu au avut cazuri cu Covid internate, aveau echipamente pentru weekend și la nevoie pot lua din UPU. Asistentele știu că sunt echipamentele, sunt calme, nu sunt panicate, scrisoarea a pornit doar de la medicii de la Terapie Intensivă. Eu înțeleg, toată lumea este speriată de ce urmează, dar luni sau marți primim un număr foarte mare de echipamente. Am primit bani de la Consiliul Local Timișoara, 1,5 milioane de lei, i-am prevăzut doar pentru echipamente de protecție pentru personal. Am încercat să acoperim toate nevoile. Spitalul are bani să cumpere echipamente, marea problemă este că nu vin atât de des precum am vrea noi”, a spus dr. Olimpia Oprea, citată de PressAlert.

O zi mai târziu, pe 29 martie, medicii spitalului reveneau cu un nou comunicat în care anunțat că echipamentele promise nu au ajuns în unitate. ”Referitor la cele 150 de măști simple din stocul AȚI I, acestea, utilizate în mod corespunzător (4h eficientă) se epuizează în mai puțîn de 72h (personalul AȚI pe o tură de 12 ore este format din cel puțîn un medic, 3 asistenți, 2 infirmiere, un brancardier). Precizăm că aceste măști simple au un nivel necorespunzător al calității, sunt transparente, friabile și nu constituie o barieră de protecție. Precizăm că atât medicii cât și personalul auxiliar folosesc o masca la 24-96 ore, din lipsa aprovizionării corespunzătoare. În stocurile AȚI I nu mai există 40 halate impermeabile (doar 5 în prezent). Până la ora actuală (28.03.2020 ora 22:10), secția AȚI I nu a mai fost aprovizionată cu alte echipamente de protecție și nu a primit de la ISU Timiș, așa cum a declarat doamna manager Oprea Olimpia, niciun costum și nicio masca de protecție FFP2”, se arată în scrisoarea citată de Banatul Meu.

Pe 31 martie însă, maternitatea a fost închisă pentru că au apărut primele cazuri de infectare cu coronavirus la personalul instituției. Maternitatea Odobescu a fost închisă marți seara (313 martie) și redeschisă joi 2, aprilie, după ce personalul medical de pe tură a fost testat, potrivit Tion.ro. Deciziile de închidere și redeschidere a maternității au fost contestate de directorul DSP Timiș, Mariana Rădulescu, care a afirmat că acestea s-au luat fără respectarea legii de către prefectul Liliana Oneț și directorul Spitalului Municipal, Olimpia Oprea. Șefa DSP a și fost schimbată din cauză că a contestat deciziile șefilor liberali de la spital, primărie și prefectură.

Mai mult, primarul Nicolae Robu lăuda vineri, 3 aprilie, modul în care s-ar fi rezolvat situația de la maternitate, susținând că ”s-a evitat o situație care putea deveni foarte gravă, comparabilă cu cea de la Suceava”. Robu se războia la acel moment cu presupusele ”interese politicianiste” ale unor adversari.

Ce se întâmplase de fapt? Miercuri, 1 aprilie, directorul DSP Timiș, Mariana Rădulescu, a anunțat că intrarea în carantină de la maternitatea ”Odobescu” a fost declarată ilegal de către managerul Spitalului Municipal Timișoara, Olimpia Oprea, cu suportul prefectului de Timiș, Liliana Oneț, fără a exista o hotărâre în acest sens a Comitetului Județean pentru Situații de Urgență Timiș. De asemenea, scrie PressAlert, managerul spitalului este acuzată că a provocat haos, că testarea cadrelor medicale s-a făcut fără respectarea procedurilor și că nu au fost testate paciente și copiii. De asemenea, șefa DSP Timiș acuză faptul că se anunță redeschiderea maternității în condițiile în care nu este finalizată ancheta epidemiologică.

Mai mult, DSP Timiș a arătat într-un document oficial de ce operațiunea de așa-zisă carantinare a maternității era prost făcută. Vezi aici toate detaliile.

Chiar dacă șefa DSP a anunțat că testarea cadrelor medicale de la maternitate a fost făcută fără respectarea procedurilor, managerul spitalului a decis redeschiderea maternității.

Un episod e relevant pentru haosul instalat săptămâna trecută la Maternitatea Odobescu. Astfel, potrivit PressAlert, epidemiologul de la Spitalul Municipal Timișoara a stat în autoizolare la domiciliu pe motiv că a fost contact direct, dar după 24 de ore s-a reîntors la lucru pentru că s-a răzgândit – nu a fost niciun pericol. ”A fost contact în ziua în care a fost în maternitate, în 31 martie, a stat vreo cinci ore împreună cu asistenta șefă de la neonatologie care a fost pozitivă, dar doamna doctor a purtat mască, s-a protejat. A stat ieri acasă, dar astăzi vine la lucru”, a explicat managerul Olimpia Oprea.

Infecțiile cu coronavirus în maternitate și Spitalul municipal au continuat și după redeschiderea unității: medici, asistente, infirmiere, după cum arată presa locală.

Asistentele infectate cu coronavirus au confirmat în 4 aprilie lipsa echipamentelor critice de protecție. În mai multe mărturii pentru PressAlert, acesta au spus că ”Nu am avut măști. Eu nu am avut mască. Când am fost în ultima tură, a trebuit să mă rog de medicul de gardă ca să mi-o pun că mă durea gâtul și am zis să nu stau chiar fără mască când vorbesc cu mamele. Am avut măști cu porția – cinci măști numai dacă intri la sală după copil. În rest, pe secție nu am avut niciodată măști la Odobescu. Despre ce vorbim? Poate să se laude Oprea și cu Robu cât doresc ei. Ar trebui să vină Curtea de Conturi să vină să vadă ce se întâmplă cu adevărat. Că s-au lăudat cu zeci de milioane de euro din fonduri europene și clădirea aia stă goală”.

Alte cadre medicale au declarat că testarea s-a făcut primelor asistente care aveau simptome de câteva zile ”la insistențele doamnei doctor Gabriela Olariu, șefa secției de neonatologie. Doar atunci am fost testate. Toate am fost testate pentru că a insistat domnia sa. Nici de la Robu (primarul), nici de la Oprea (managerul spitalului), nici de la Oneț (prefect), de la nimeni, nu au fost insistențe. Ei au vrut să mușamalizeze tot. Colcăie spitalul și asta e începutul unei mari bombe în Odobescu. Au redeschis fără să facă dezinsecție, nebulizare ca lumea. Dacă nu ascultă o să colcăie spitalul că ei operează în neștire”.

Rezultatul haosului, lipsei de echipamente și proceduri? Șefa DSP Timiș, care a îndrăznit să critice organizarea de la maternitate, a fost schimbată din funcție luni de ministrul Nelu Tătaru, și el membru PNL. La Timiș este a doua demitere a directorului DSP în mai puțin de o lună. În ceea ce privește maternitatea – acolo sun 10 bebeluși infectați, 13 cadre medicale, 11 lăuze și o gravidă.

Foto: Primarul Nicolae Robu si managerul spitalului municipal, Olimpia Oprea (ambii PNL). Autor: Agerpres / Constantin Duma